Id-Dipartiment tal-Ematoloġija u l-Onkoloġija qed iħejji ruħu b’taħrig f’Malta u barra għal professjonisti tiegħu li jridu jibdew jużaw tagħmir iżjed avvanzat fil-kura tal-kanċer għal meta jiftaħ l-isptar il-ġdid tal-Onkoloġija. Il-Kap tad-Dipartiment qal li bit-tagħmir ġdid, il-kura ser tkun iktar preċiża waqt li ser jonqos iż-żmien ta’ stennija biex il-pazjenti jingħataw il-kura. Hekk kif l-awtoritajiet tas-saħħa qed jantiċipaw żieda fl-inċidenza tal-kanċer f’Malta, tvm.com.mt huwa infurmat li jridu jiżdiedu r-riżorsi f’dan il-qasam anke fid-dawl tal-ftuħ tal-isptar tal-onkoloġija li qed jinbena ħdejn l-isptar Mater Dei. Minn ċifri li kiseb iċ-Ċentru tal-Aħbarijiet jirriżulta li minn madwar 17,000 trattament li saru s-sena li għaddiet bil-magni tar-raġġi fl-Isptar Boffa, kien hemm 1,332 pazjent ġdid tal-kanċer li bdew jingħataw xi forma ta’ trattament bil-magni tar-raġġi msejħa linear accelerators. Fl-Isptar Boffa hemm żewġ magni tar-raġġi bħalissa, li kuljum jintużaw għal madwar 80 trattament. Waħda mill-magni hija ġdida u se tittieħed fiċ-Ċentru ġdid tal-Onkoloġija. Magħha se jinxtraw żewġ magni oħra għall-Isptar ġdid tal-Onkoloġija. Skont iċ-Ċermen Kliniku tad-Dipartiment tal-Ematoloġija u l-Onkoloġija fl-Isptar Boffa, Dr Stefan Laspina, it-teknoloġija tal-magni l-ġodda tant hi avanzata li se tnaqqas il-kumplikazzjonijiet lill-pazjenti wara li jieħdu r-raġġi. Dan għaliex it-trattament li jingħata jkun aktar preċiż fuq it-tumur innifsu u b’hekk tonqos il-ħsara li tista’ ssir lill-organi oħra li jintlaqtu mir-raġġi. Minbarra l-effetti fuq saħħet il-pazjent, Dr Laspina qal lil tvm.com.mt li s-sessjoni tar-raġġi se tonqos minn kwarta għal madwar 6 minuti, u dan għandu inaqqas sostanzjalment iż-żmien tal-istennija għat-trattament. Il-professjonisti li jaħdmu fid-Dipartiment , fosthom tobba u radjografi diġa bdew jingħataw taħriġ intensiv biex jużaw dan it-tagħmir ġdid. Il-programm ta’ taħrig huwa mifrux fuq sentejn u qed isir bi tħejjija għall-ftuħ tal-Isptar tal-Onkoloġija li ser jipprovdi l-aktar faċilitajiet moderna għat-trattament tal-kanċer.